pythainlp/thai_wikipedia_clean_20230101 huggingface dataset:
เมืองกำแพงเกาลูน  เป็นชุมชนแออัดในฮ่องกง ตั้งอยู่ที่เมืองเกาลูนในอาณานิคมฮ่องกงของอังกฤษ เดิมเป็นป้อมปราการทางทหารของจีน ในสมัยต่อมา ถึงแม้ว่าฮ่องกงจะตกเป็นอาณานิคมของอังกฤษ แต่เมืองนี้ก็ยังถือเป็นดินแดนของจีนโดยพฤตินัย จำนวนประชากรในเมืองเพิ่มขึ้นอย่างมากหลังจากการยึดครองฮ่องกงของญี่ปุ่นในช่วงสงครามโลกครั้งที่สอง ในปี ค.ศ. 1990 เมืองนี้มีประชากรประมาณ 50,000 คน และมีพื้นที่ประมาณ 2.6 เฮกตาร์ (6.4 เอเคอร์) เมืองกำแพงเกาลูนเคยถูกควบคุมโดยกลุ่มอั้งยี่ จึงมีอัตราการค้าประเวณี การพนัน และการใช้ยาเสพติดสูง
ในเดือนมกราคม ค.ศ. 1987 รัฐบาลฮ่องกงได้ประกาศแผนการรื้อถอนเมืองกำแพงเกาลูน หลังจากถ่ายโอนที่ดินมาจากประเทศจีนได้สำเร็จ การรื้อถอนเริ่มขึ้นในเดือนมีนาคม ค.ศ. 1993 และแล้วเสร็จในเดือนเมษายน ค.ศ. 1994 ปัจจุบันนี้ เมืองกำแพงเกาลูนกลายเป็นที่ตั้งของสวนสาธารณะ โดยภายในสวนมีการจัดแสดงโบราณวัตถุและมีโบราณสถานต่าง ๆ ที่หลงเหลืออยู่จากการรื้อถอน
ลักษณะของเมือง.
โครงสร้างและสถาปัตยกรรม.
แต่เดิมนั้นเมืองกำแพงเกาลูนเคยเป็นป้อมปราการมาก่อน โดยป้อมปราการถูกสร้างขึ้นบนเนิน มีความกว้าง 210 เมตร ยาว 120 เมตร มีประตูเข้าออกอยู่ 4 ทาง และมีกำแพงหนา 4.6 เมตร ซึ่งกำแพงนี้ถูกรื้อถอนไปเมื่อ ค.ศ. 1943
ในช่วง 60 ปีแรก เมืองกำแพงเกาลูนเป็นเพียงย่านชุมชนแออัดธรรมดาที่ประกอบไปด้วยตึกเตี้ย ๆ ไม่กี่แห่ง จนเมื่อเข้าสู่ช่วงคริสต์ทศวรรษ 1960 และ 1970 ก็มีการก่อสร้างอาคารสูงจำนวนมาก จนในที่สุดเมืองนี้ก็กลายเป็นย่านแออัดที่เต็มไปด้วยตึกสูงกว่า 10 ชั้นนับร้อยตึกเรียงติดกันอยู่อย่างมิดชิด
ภายในเมืองเต็มไปด้วยตรอกซอยเล็ก ๆ ที่กว้างประมาณ 1–2 เมตรซึ่งมีแสงไฟส่องไม่ทั่วถึง บริเวณชั้นบนมีบันไดมากมายเชื่อมต่อกันเป็นระบบ ทำให้ผู้คนสามารถเดินทางได้ทั่วเมืองโดยไม่ต้องลงมาที่พื้นดินเลย ตึกในเมืองประมาณ 350 ตึกถูกสร้างโดยไร้การควบคุมจากรัฐบาล ทำให้หลายตึกมีรากฐานไม่มั่นคงและไม่มีระบบสาธารณูปโภคอย่างทั่วถึง นอกจากนี้ ในเมืองมีห้องอพาร์ทเมนต์ที่ค่อนข้างแคบ (ประมาณ 23 ตร.ม./ห้อง) จึงมีการสร้างส่วนต่อขยาย เช่น ระเบียง เพิงบนหลังคาตึก เป็นต้น บริเวณหลังคาของแต่ละตึกเต็มไปด้วยเสาอากาศโทรทัศน์ ราวตากผ้า และถังน้ำ แต่ละตึกในเมืองสูงไม่เท่ากัน จึงมีบันไดพาดเอาไว้ให้สามารถปีนผ่านหลังคาของแต่ละตึกได้
คาซิริวิแมบ/อิมดีวิแมบ
คาซิริวิแมบ/อิมดีวิแมบ  หรือชื่อทางการค้าคือ REGEN-COV เป็นยาที่พัฒนาโดยบริษัทเทคโนโลยีชีวภาพของสหรัฐ รีเจนเนอรอน ฟาร์มาซูติคอลส์ เป็น "ค็อกเทลแอนติบอดี" สังเคราะห์ที่ออกแบบมาเพื่อยับยั้งไวรัสโคโรนา SARS-CoV-2 ที่เป็นสาเหตุของการระบาดทั่วของโควิด-19 ประกอบด้วยสารภูมิต้านทานโมโนโคลน 2 ชนิด ได้แก่ คาซิริวิแมบ (REGN10933) และอิมดีวิแมบ (REGN10987) ที่ต้องผสมเข้าด้วยกัน การรวมกันของสองชนิดมีจุดมุ่งหมายเพื่อป้องกันการหนีภูมิโดยการกลายพันธุ์ มีจำหน่ายทั้งในรูปแบบบรรจุภัณฑ์ร่วม (co-packaged) และผลิตภัณฑ์ร่วม (co-formulated) อัตราส่วน 1:1
การใช้ยาสองชนิดร่วมกันได้รับการอนุมัติเพื่อใช้ทางการแพทย์ในญี่ปุ่น ในสหราชอาณาจักร และในประเทศอื่น ๆ ภายใต้ชื่อทางการค้า Ronapreve
การทดลอง.
ในการทดลองทางคลินิกของผู้ติดเชื้อโควิด-19 ยาคาซิริวิแมบและอิมดีวิแมบที่ให้พร้อมกัน แสดงผลให้เห็นว่าลดการเข้ารักษาในโรงพยาบาลด้วยอาการที่เกี่ยวข้องกับโควิด-19 หรือการเข้ารับการตรวจในห้องฉุกเฉิน ในผู้ที่มีความเสี่ยงสูงต่อการลุกลามของโรค ภายใน 28 วันหลังจากการรักษาเมื่อเทียบกับยาหลอก ความปลอดภัยและประสิทธิผลของการวิจัยการรักษานี้ ยังคงมีการประเมินผลอย่างต่อเนื่อง
ข้อมูลที่สนับสนุนการอนุญาตให้ใช้ในกรณีฉุกเฉิน (EUA) สำหรับคาซิริวิแมบและอิมดีวิแมบนั้น อิงจากการทดลองทางคลินิกแบบสุ่ม, อำพรางสองฝ่าย และควบคุมด้วยยาหลอกในผู้ใหญ่ 799 คนซึ่งไม่ได้เข้ารับการรักษาในโรงพยาบาลที่มีอาการของโควิด-19 เล็กน้อยถึงปานกลาง จากผู้เข้าร่วมเหล่านี้มี 266 คนได้รับคาซิริวิแมบและอิมดีวิแมบ 2,400 มิลลิกรัม ทางหลอดเลือดดำเพียงครั้งเดียว (ชนิดละ 1,200 มก.), มี 267 คนได้รับคาซิริวิแมบและอิมดีวิแมบ 8,000 มิลลิกรัม (ชนิดละ 4,000 มก.) และมี 266 คนได้รับยาหลอก ภายในสามวันหลังจากได้รับผลการทดสอบการติดเชื้อไวรัส SARS-CoV-2 เป็นบวก
จุดยุติหลักสำหรับการทดลองที่กำหนดไว้ล่วงหน้าคือการเปลี่ยนแปลงของค่าเฉลี่ยถ่วงน้ำหนักตามเวลาของปริมาณเชื้อไวรัสจากค่าพื้นฐาน การลดปริมาณไวรัสในผู้เข้าร่วมที่รักษาด้วยคาซิริวิแมบและอิมดีวิแมบนั้น มากกว่าในผู้เข้าร่วมที่ได้รับยาหลอกในวันที่เจ็ด อย่างไรก็ตาม หลักฐานที่สำคัญที่สุดที่แสดงว่าการใช้คาซิริวิแมบและอิมดีวิแมบร่วมกันอาจมีประสิทธิภาพมาจากจุดยุติทุติยภูมิที่กำหนดไว้ล่วงหน้าของการเข้ารับการตรวจทางการแพทย์ที่เกี่ยวข้องกับโควิด-19 โดยเฉพาะอย่างยิ่งการเข้ารับการรักษาในโรงพยาบาลและการเข้ารับการตรวจในห้องฉุกเฉินภายใน 28 วันหลังการรักษา สำหรับผู้เข้าร่วมที่มีความเสี่ยงสูงต่อการลุกลามของโรค ผู้เข้าร่วมที่ได้รับคาซิริวิแมบและอิมดีวิแมบ โดยเฉลี่ยการเข้ารับการรักษาในโรงพยาบาลและการเข้ารับการตรวจในห้องฉุกเฉิน 3% เทียบกับ 9% ในผู้เข้าร่วมที่ได้รับยาหลอก ผลกระทบต่อปริมาณไวรัส การลดการรักษาในโรงพยาบาล และการเข้ารับการตรวจในห้องฉุกเฉินมีความคล้ายคลึงกันในผู้เข้าร่วมที่ได้รับยาคาซิริวิแมบและอิมดีวิแมบอย่างใดอย่างหนึ่ง
กำลังมีการประเมิน REGEN-COV ตั้งแต่เดือนกันยายน พ.ศ. 2563 โดยเป็นส่วนหนึ่งของการทดลองรีคัฟเวอรี และในเดือนมิถุนายน พ.ศ. 2564 ได้มีการประกาศผลการวิจัยครั้งแรกพร้อมหลักฐานที่พิสูจน์ประสิทธิภาพของการรักษา
การนำมาใช้.
REGEN-COV ผลิตขึ้นที่โรงงานของบริษัทรีเจนเนอรอน ในเมืองเรนส์ซเลียร์ รัฐนิวยอร์ก ในเดือนกันยายน พ.ศ. 2563 เพื่อเพิ่มกำลังการผลิตบริษัทเริ่มย้ายสายการผลิตที่มีอยู่ไปยังเมืองลิเมอริก ของไอร์แลนด์
รีเจนเนอรอน มีข้อตกลงกับบริษัทโรช (เจเนนเทค) เพื่อผลิตและทำการตลาด REGEN-COV นอกสหรัฐ
สังคมและวัฒนธรรม.
เมื่อวันที่ 2 ตุลาคม พ.ศ. 2563 บริษัทรีเจนเนอรอน ประกาศว่าประธานาธิบดีโดนัลด์ ทรัมป์ แห่งสหรัฐในขณะนั้นได้รับ "ยา REGN-COV2 ขนาด 8 กรัมเพียงหนึ่งโดส" หลังจากมีผลทดสอบการติดเชื้อไวรัส SARS-CoV-2 เป็นบวก บริษัทจัดหายาให้เพื่อตอบสนองต่อคำขอ "การใช้อย่างการุณย์ (compassionate use)" (การอนุญาตให้ใช้ชั่วคราว) จากแพทย์ของประธานาธิบดี
ในเดือนสิงหาคม พ.ศ. 2564 เกรก แอบบอตต์ ผู้ว่าการรัฐเท็กซัสได้รับ REGEN-COV หลังจากมีผลตรวจสำหรับโควิด-19 เป็นบวก
เมื่อวันที่ 12 มกราคม พ.ศ. 2564 รัฐบาลสหรัฐ ตกลงซื้อยา 1.25 ล้านโดสเป็นเงิน $2.625 พันล้านดอลลาร์ ในราคา $2,100 ดอลลาร์ต่อโดส ในวันที่ 14 กันยายน มีการซื้อยาอีก 1.4 ล้านโดสในราคาเดียวกัน รวมเป็นเงิน $2.94 พันล้านดอลลาร์
วันที่ 24 มกราคม พ.ศ. 2564 รัฐบาลเยอรมนีจัดซื้อยา 200,000 โดสเป็นเงิน €400 ล้านยูโร ในราคา €2,000 ยูโรต่อโดส
เมื่อวันที่ 25 พฤษภาคม พ.ศ. 2564 บริษัทโรช อินเดีย และบริษัทสิปลา (Cipla; ) ประกาศว่ายาจะมีจำหน่ายในอินเดียในราคา ₹59,750 รูปีต่อโดส
วันที่ 24 กันยายน พ.ศ. 2564 องค์การอนามัยโลกได้เรียกร้องให้ผู้ผลิตและรัฐบาลต่าง ๆ จัดการกับต้นทุนที่สูงของยา และเรียกร้องให้มีการแบ่งปันเทคโนโลยีเพื่อทำให้เกิดการผลิตยาชีววัตถุคล้ายคลึงกัน องค์การอนามัยโลกยังกล่าวด้วยว่ายูนิเทด (Unitaid) กำลังเจรจากับบริษัทโรช เพื่อขอราคาที่ต่ำกว่าและการกระจายอย่างยุติธรรม โดยเฉพาะอย่างยิ่งในประเทศที่มีรายได้ต่ำและปานกลาง
การวิจัย.
โควิด-19.
เมื่อวันที่ 21 พฤศจิกายน พ.ศ. 2563 องค์การอาหารและยาสหรัฐ (FDA) ได้ออกใบอนุญาตการใช้ในกรณีฉุกเฉิน (EUA) สำหรับยาคาซิริวิแมบและอิมดีวิแมบให้ใช้ร่วมกันสำหรับการรักษาโรคติดเชื้อไวรัสโคโรนาสายพันธุ์ใหม่ (โควิด-19) ที่มีอาการเล็กน้อยถึงปานกลางในผู้ที่มีอายุตั้งแต่ 12 ปีขึ้นไปที่มีน้ำหนักตัวอย่างน้อย 40 กิโลกรัม (88 ปอนด์) ที่มีผลบวกของการทดสอบการติดเชื้อไวรัส SARS-CoV-2 และสำหรับผู้ที่มีความเสี่ยงสูงที่จะเป็นโรคโควิด-19 ขั้นรุนแรง ซึ่งรวมถึงผู้ที่มีอายุ 65 ปีขึ้นไปหรือผู้ที่มีอาการป่วยเรื้อรังบางอย่าง คาซิริวิแมบและอิมดีวิแมบ ต้องได้รับการหยดเข้าทางหลอดเลือดดำ (IV) ร่วมกัน
คาซิริวิแมบและอิมดีวิแมบ ไม่ได้รับอนุญาตให้ใช้สำหรับผู้ที่เข้ารับการรักษาในโรงพยาบาลเนื่องจากโควิด-19 หรือต้องการการบำบัดด้วยออกซิเจนเนื่องจากโควิด-19 ยังไม่ปรากฎประโยชน์ของยาคาซิริวิแมบและอิมดีวิแมบให้เห็นในผู้ที่เข้ารับการรักษาในโรงพยาบาลเนื่องจากโควิด-19 สารภูมิต้านทานโมโนโคลนเช่น คาซิริวิแมบ และอิมดีวิแมบ อาจสัมพันธ์กับผลลัพธ์ทางคลินิกที่แย่ลงเมื่อให้ยากับผู้ป่วยในโรงพยาบาลที่ติดเชื้อโควิด-19 ซึ่งต้องใช้ออกซิเจนอัตราการไหลสูงหรือการช่วยหายใจ ในเดือนมิถุนายน พ.ศ. 2564 EUA ได้รับการแก้ไขเพื่ออนุญาต "การใช้ผลิตภัณฑ์ที่ยังไม่ผ่านการรับรองของผลิตภัณฑ์ร่วม (co-formulated) REGEN-COV (คาซิริวิแมบและอิมดีวิแมบ) และ REGEN-COV (คาซิริวิแมบและอิมดีวิแมบ) ที่มีบรรจุภัณฑ์ร่วม (co-packaged) สำหรับใช้ร่วมกัน ในการรักษาโควิด-19 ที่มีอาการเล็กน้อยถึงปานกลางในผู้ที่มีอายุ 12 ปีขึ้นไปที่มีน้ำหนักอย่างน้อย 40 กิโลกรัม (88 ปอนด์) โดยมีผลบวกของการทดสอบไวรัส SARS-CoV-2 โดยตรง และผู้ที่มีความเสี่ยงสูงต่อ การลุกลามของโรคโควิด-19 ที่รุนแรง, การเข้ารักษาตัวในโรงพยาบาล หรือการเสียชีวิต"
วันที่ 1 กุมภาพันธ์ พ.ศ. 2564 คณะกรรมการผลิตภัณฑ์ยาเพื่อการใช้งานของมนุษย์ (CHMP) ขององค์การยาแห่งสหภาพยุโรป (EMA) ได้เริ่มทบทวนข้อมูลเกี่ยวกับแอนติบอดีสูตรผสม REGN‑COV2 (คาซิริวิแมบ/อิมดีวิแมบ) ซึ่งได้รับการพัฒนาร่วมกันโดยบริษัทรีเจนเนอรอน ฟาร์มาซูติคอลส์ และบริษัทฮอฟฟ์แมน-ลา โรช (F. Hoffman-La Roche) สำหรับการรักษาและป้องกันโรคโควิด‑19 ในเดือนกุมภาพันธ์ พ.ศ. 2564 CHMP ได้ข้อสรุปว่ายาสูตรผสมหรือที่เรียกว่า REGN-COV2 สามารถใช้สำหรับการรักษาโรคโควิด-19 ในผู้ป่วยที่ได้รับการยืนยันที่ไม่ต้องการออกซิเจนเสริม และผู้ที่มีความเสี่ยงสูงที่จะมีอาการรุนแรง
เมื่อวันที่ 5 พฤษภาคม พ.ศ. 2564 องค์การควบคุมมาตรฐานยากลาง (CDSCO) ของอินเดีย ได้อนุมัติการใช้ในกรณีฉุกเฉินได้ให้กับบริษัทโรช (เจเนนเทค) และบริษัทรีเจนเนอรอน สำหรับการใช้ยาสูตรค็อกเทล คาซิริวิแมบ/อิมดีวิแมบ ภายในประเทศ การประกาศดังกล่าวเกิดขึ้นหลังจากการเกิดคลื่นลูกที่สองของการระบาดทั่วของโควิด-19 ในประเทศอินเดีย บริษัทโรช อินเดียยังเป็นหุ้นส่วนกับบริษัทสิปลา (Cipla) ดังนั้นจึงอนุญาตให้บริษัทดังกล่าวทำการตลาดยาในประเทศได้
ในเดือนกรกฎาคม พ.ศ. 2564 องค์การอาหารและยาสหรัฐได้แก้ไขการอนุญาตการใช้ในกรณีฉุกเฉิน (EUA) สำหรับ REGEN-COV (คาซิริวิแมบและอิมดีวิแมบ, ใช้ร่วมกัน) โดยอนุญาตให้ใช้ REGEN-COV ในกรณีฉุกเฉินเพื่อป้องกันโรค (prophylaxis) หลังการสัมผัสสำหรับโรคโควิด-19
วันที่ 12 เมษายน พ.ศ. 2564 บริษัทโรช (เจเนนเทค) และบริษัทรีเจนเนอรอน ได้ประกาศว่าการทดลองทางคลินิกระยะที่ 3 ของ REGN-COV 2069 ได้บรรลุทั้งจุดยุติปฐมภูมิและทุติยภูมิ โดยลดความเสี่ยงของการติดเชื้อได้ 81% สำหรับผู้เข้าร่วมที่ไม่ติดเชื้อ และลดเวลาในการหายสำหรับผู้เข้าร่วมที่มีอาการของโรคลงเหลือ 1 สัปดาห์เทียบกับ 3 สัปดาห์ในกลุ่มยาหลอก
เมื่อวันที่ 16 มิถุนายน พ.ศ. 2564 รายงานเบื้องต้นของการทดลองรีคัฟเวอรีพบว่าอัตราการเสียชีวิตลดลงจาก 30% เป็น 24% ในผู้ป่วยที่ไม่ได้ผลิตแอนติบอดีเอง ซึ่งคิดเป็น 33% ของผู้เข้าร่วมทั้งหมด
พระยามโนปกรณนิติธาดา (ก้อน หุตะสิงห์)
ตำบลศรีค้ำ
ศรีค้ำ เป็นตำบลในอำเภอแม่จัน จังหวัดเชียงราย ใน พ.ศ. 2558 ตำบลนี้มีประชากร 6,118 คน
มีการก่อตั้งตำบลนี้ขึ้นในวันที่ 1 สิงหาคม พ.ศ. 2527 ด้วยการแบ่ง 10 หมู่บ้านจากตำบลป่าซาง ต่อมามีการแบ่งหมู่บ้านออก 1 แห่งหลังก่อตั้งตำบลแม่สลองในใน พ.ศ. 2534
ตำบลนี้แบ่งออกเป็น 11 หมู่บ้าน ดังนี้.
วัดยางงาม (จังหวัดราชบุรี)
วัดยางงาม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลวัดยางงาม อำเภอปากท่อ จังหวัดราชบุรี ที่ดินตั้งวัดมีเนื้อที่ 14 ไร่ 2 งาน มีที่ธรณีสงฆ์ จำนวน 13 แปลง เนื้อที่ 71 ไร่ 3 งาน 37 ตารางวา
วัดยางงามสร้างเมื่อ พ.ศ. 2419 ตรงกับสมัยพระบาทสมเด็จพระจุลจอมเกล้าเจ้าอยู่หัว มีหลวงปู่แย้ม เป็นเจ้าอาวาสรูปแรก วัดได้รับพระราชทานวิสุงคามสีมาเมื่อวันที่ 24 มิถุนายน พ.ศ. 2522
อาคารเสนาสนะที่สำคัญ ได้แก่ อุโบสถ กว้าง 14 เมตร ยาว 26 เมตร สร้างเมื่อ พ.ศ. 2507 เป็นอาคารคอนกรีตเสริมเหล็ก วิหารกว้าง 9 เมตร ยาว 24 เมตร เป็นอาคารคอนกรีตเสริมเหล็ก สร้างเมื่อ พ.ศ. 2540 ศาลาการเปรียญ กว้าง 15 เมตร ยาว 28 เมตร สร้างเมื่อ พ.ศ. 2534 เป็นอาคารครึ่งตึกครึ่งไม้ หอสวดมนต์ กว้าง 8 เมตร ยาว 14 เมตร สร้างเมื่อ พ.ศ. 2516 เป็นอาคารคอนกรีตเสริมเหล็ก กุฏิสงฆ์ จำนวน 1 หลัง เป็นอาคารครึ่งตึกครึ่งไม้ ศาลาอเนกประสงค์ กว้าง 23 เมตร ยาว 28 เมตร สร้างเมื่อ พ.ศ. 2528 เป็นอาคารครึ่งตึกครึ่งไม้ และศาลาบำเพ็ญกุศล จำนวน 1 หลัง สร้างด้วยไม้
ปูชนียวัตถุที่สำคัญ ได้แก่ พระประธานประจำอุโบสถ ปางมารวิชัย ขนาดหน้าตักกว้าง 100 นิ้ว พระพุทธรูปขนาดหน้าตักกว้าง 50 นิ้ว 1 องค์ นามว่า "หลวงพ่อโต" หรือ "หลวงพ่อพระทศพลญาณ" สันนิษฐานว่าจัดสร้างขึ้นมาในกรุงเทพมหานคร แล้วอัญเชิญมาประดิษฐานในปี พ.ศ. 2494 พระพุทธบาทจำลอง 1 องค์ รูปหล่อหลางปู่แย้ม 1 องค์ สร้างเมื่อ พ.ศ. 2522
ยูไนเต็ดอาหรับแอร์ไลน์ เที่ยวบินที่ 869 (พ.ศ. 2505)
ยูไนเต็ดอาหรับแอร์ไลน์ เที่ยวบินที่ 869 เป็นเที่ยวบินระหว่างประเทศเดินทางระหว่างฮ่องกง–กรุงเทพมหานคร–ไคโรของสายการบินยูไนเต็ดอาหรับแอร์ไลน์ โดยใช้เครื่องบินเดอ ฮาวิลแลนด์ ดีเอช-106 คอเม็ท 4ซี ซึ่งประสบอุบัติเหตุตกในเขตอุทยานแห่งชาติเขาใหญ่ระหว่างนำเครื่องลงจอดที่ท่าอากาศยานดอนเมืองในคืนวันที่ 19 กรกฎาคม พ.ศ. 2505 ผู้โดยสารและลูกเรือเสียชีวิตทั้งหมด
อากาศยาน.
เครื่องบินลำที่เกิดเหตุเป็นเครื่องบินเดอ ฮาวิลแลนด์ ดีเอช-106 คอเม็ท 4ซี หมายเลขทะเบียน SU-AMW ซึ่งใช้บินเป็นครั้งแรกเมื่อวันที่ 3 เมษายน พ.ศ. 2505 ขณะเกิดเหตุเครื่องบินมีอายุเพียง 4 เดือนครึ่งเท่านั้น
นอกจาก SU-AMW แล้ว เครื่องบินคอเม็ท 4ซี ของยูไนเต็ดอาหรับแอร์ไลน์อีก 4 ลำยังประสบอุบัติเหตุร้ายแรงจนเครื่องบินไม่สามารถซ่อมแซมให้กลับมาใช้งานได้ ได้แก่
เที่ยวบิน.
เที่ยวบินที่ 869 มีต้นทางจากท่าอากาศยานไขตั๊ก ฮ่องกงของบริเตนไปยังท่าอากาศยานนานาชาติไคโร กรุงไคโร เมืองหลวงของสหสาธารณรัฐอาหรับ โดยมีจุดจอดพักที่ท่าอากาศยานดอนเมือง ในคืนวันที่เกิดเหตุ เที่ยวบินที่ 869 บินขึ้นจากท่าอากาศยานไขตั๊กเวลา 20:30 น. ตามเวลาในประเทศไทยและมีกำหนดมาถึงท่าอากาศยานดอนเมืองเวลา 22:55 น. เส้นทางบินของเที่ยวบินที่ 869 จากฮ่องกงมากรุงเทพมหานครมีกำหนดผ่านสถานีเครื่องช่วยการเดินอากาศ NDB  จำนวน 5 แห่ง ได้แก่เดลตา นอร์ทรีฟ ตูราน อุบล และกรุงเทพ เวลา 22:14 น. เที่ยวบินที่ 869 แจ้งต่อหอบังคับการบินท่าอากาศยานดอนเมืองว่าได้ผ่านเข้าอาณาเขตแถลงข่าวการบินของประเทศไทย (Bangkok FIR) เมื่อเวลา 22:08 น. และบินผ่านสถานี NDB อุบลเมื่อเวลา 22:13 น. พร้อมทั้งแจ้งขอบินตรงไปยังสถานีเครื่องช่วยการเดินอากาศ VOR ของท่าอากาศยานดอนเมืองซึ่งหอบังคับการอนุญาตให้เที่ยวบินที่ 869 บินตรงได้ หลังจากนั้นเที่ยวบินที่ 869 รายงานเมื่อเวลา 22:30 น. ว่าอยู่ห่างจากท่าอากาศยานดอนเมืองประมาณ และแจ้งขอลดระดับเครื่องบิน หอบังคับการอนุญาตให้เที่ยวบินที่ 869 ลดระดับลงมาถึง 4,000 ฟุตก่อนจะอนุญาตให้ลดระดับต่อเนื่องลงมาถึง 3,000 ฟุตเมื่อเวลา 22:35 น. อย่างไรก็ตาม เจ้าหน้าที่ควบคุมการจราจรทางอากาศขาเข้าของท่าอากาศยานดอนเมืองพยายามติดต่อเที่ยวบินที่ 869 เมื่อเวลา 22:50 น. แต่ไม่สามารถติดต่อได้
ข้อมูลของสถานีเรดาร์ซึ่งทำงานร่วมกับกองทัพอากาศไทยและกองทัพอากาศสหรัฐระบุว่าเวลา 22:44 น. เที่ยวบินที่ 869 หายไปจากจอเรดาร์ที่ตำแหน่งประมาณ ไปทางตะวันออกเฉียงเหนือจากท่าอากาศยานดอนเมือง ในวันถัดมา เจ้าหน้าที่ค้นหาพบซากเครื่องบินคอเม็ทเที่ยวบินที่ 869 ตกในเขตอุทยานแห่งชาติเขาใหญ่ห่างจากท่าอากาศยานดอนเมืองประมาณ ไปทางตะวันออกเฉียงเหนือ ผู้โดยสาร 18 คนและลูกเรือ 8 คนบนเที่ยวบินที่ 869 เสียชีวิตทั้งหมด
การสืบสวน.
จากรายงานสืบสวนของสำนักงานการบินพลเรือนได้ข้อสรุปว่าเที่ยวบินที่ 869 ตกเนื่องจากนักบินคาดคะเนตำแหน่งผิดพลาด โดยในช่วงที่เครื่องบินบินระหว่างสถานี NDB ตูรานและสถานี NDB อุบลซึ่งอยู่ห่างกัน ข้อมูลตำแหน่งของเครื่องบินระบุว่าความเร็วของเครื่องบินเท่ากับ ซึ่งถ้าเครื่องบินยังคงรักษาความเร็วนี้หลังบินผ่านสถานี NDB อุบลไปแล้ว ตำแหน่งของเครื่องบิน ณ เวลา 22:30 น. (ซึ่งเป็นเวลาที่เที่ยวบินที่ 869 แจ้งขอลดระดับ) ควรจะอยู่ห่างจากท่าอากาศยานดอนเมือง โดยประมาณ ไม่ใช่ 90 ไมล์อย่างที่แจ้งต่อหอบังคับการบิน และเป็นไปได้ว่านักบินอาจจะไม่ได้ใช้สถานีระบุตำแหน่งที่นครราชสีมาซึ่งอยู่ใกล้กับจุดเกิดเหตุและห่างจากท่าอากาศยานดอนเมืองประมาณ เพื่อช่วยคำนวณตำแหน่งของเครื่องบิน รายงานดังกล่าวยังเสนอว่านักบินอาจจะ "มั่นใจมากเกินไป" และไม่ได้ตรวจสอบตำแหน่งของเครื่องบินว่าตรงตามที่ตัวนักบินคิดว่าอยู่หรือไม่
จากข้อมูลของ Aviation Safety Network เที่ยวบินที่ 869 เป็นอุบัติเหตุทางการบินพลเรือนที่มีผู้เสียชีวิตครั้งแรกในประเทศไทย โดยอุบัติเหตุทางการบินที่เกิดขึ้นโดยมีผู้เสียชีวิตก่อนหน้านั้นเกิดขึ้นกับอากาศยานทางทหารทั้งหมด
วัดยางงาม (จังหวัดพัทลุง)
วัดยางงาม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลลำปำ อำเภอเมืองพัทลุง จังหวัดพัทลุง มีที่ดินตั้งวัดเนื้อที่ 8 ไร่ 2 งาน 26 ตารางวา
ตามประวัติกล่าวว่าผู้สร้างวัดนี้คือ จอมแพ่งและจอมจ่า แต่ไม่ได้ระบุศักราชไว้ อย่างไรก็ตาม "ทำเนียบวัดในจังหวัดพัทลุง" ได้ระบุว่าวัดนี้สร้าง เมื่อ พ.ศ. 2348 ผู้สร้าง คือพ่อจอมเสนี การสร้างวัดยางงามได้อาศัยนักโทษที่คุมขังอยู่ในคุกเมืองพัทลุงมาช่วยกันสร้าง จึงน่าจะสันนิษฐานได้ว่าจอมแพ่งและจอมจ่าอาจเป็นผู้คุมนักโทษหรือพัสดีเรือนจำก็ได้ วัดรับพระราชทานวิสุงคามสีมาประมาณ พ.ศ. 2412 กรมศิลปากรได้ประกาศขึ้นทะเบียนเป็นโบราณสถานและประกาศเขตโบราณสถาน มีพื้นที่ประมาณ 2 ไร่ เมื่อ พ.ศ. 2528
อุโบสถเป็นอาคารก่ออิฐถือปูน หันหน้าไปทางทิศตะวันออก มีกำแพงแก้วล้อมรอบบันไดทางขึ้นอุโบสถมี 2 ทาง เป็นบันไดนาคฐานอุโบสถเดิมเป็นเป็นฐานบัวคว่ำบัวหงาย ปัจจุบันเปลี่ยนเป็นฐานเขียงรอบฐานไพทีหรือฐานเสาพาไล มีเสากลมก่ออิฐถือปูนรองรับน้ำหนักปีกชายคาจำนวน 22 เสา ด้านหน้าและด้านหลังด้านละ 5 เสาด้านข้างด้านละ 6 เสา และยอดเสามีลวดลายปูนปั้นรูปกลีบบัวสวยงามปลายเสา มีคันทวยจำหลักไม้ลายกนกรูปนาคประตูอุโบสถด้านหน้ามี 2 ประตูเหนือขอบประตูและหน้าต่างมีลายปูนปั้นรูปดอกพุดตานรูปสัตว์พรรณพฤกษา หน้าบันอุโบสถจำหลักไม้ฝีมือท่านธรรมกิจกับจอมเสนีย์ด้านหน้าและนางเมขลาล่อแก้ว แต่ชำรุดมากแล้ว ด้านหลังจำหลักเป็นรูปพระอินทร์ทรงช้างเอราวัณ ด้านล่างเป็นรูปราหูสองข้างเป็นลายกระหนกก้านแย่งรูปยักษ์ประดับด้วยกระจกสีลงลักสักปิดทอง
ภายในอุโบสถประดิษฐานพระพุทธรูปทรงเครื่องปางมารวิชัย ลักษณะพระพักตร์พระพุทธรูปเป็นเช่นเดียวกับพระพักตร์พระนารายณ์จำหลักที่หน้าบัน สันนิษฐานว่าเป็นฝีมือช่างคนเดียวกัน ด้านหน้าพระประธานประทับยืนปางห้ามญาติ 2 องค์และพระพุทธรูปหินอ่อนปางมารวิชัยประทับนั่งขัดสมาธิเพชรศิลปะพม่า มีจารึกเขียนว่าหนูซังผู้สร้างศก 127 (พ.ศ.2451) ขนาดสูง 71 เซนติเมตร หน้าตักกว้าง 50.50 เซนติเมตร
อัลอะเตาะบาตุลอาลิยาต
อัลอะเตาะบาตุลอาลิยาต (; มีอีกชื่อว่า อัลอะเตาะบาตุลมุก็อดดะซะฮ์ ) เป็นสักการสถานอิสลามทั้งหกของอิหม่ามชีอะฮ์ใน 4 เมือง ได้แก่นาจาฟ, กัรบะลาอ์, อัลกาซิมียะฮ์ และซามัรรออ์
นาจาฟ.
นาจาฟเป็นเมืองในภาคกลางของประเทศอิรัก ซึ่งอยู่ห่างจากแบกแดดไปทางใต้ประมาณ 160 กิโลเมตร ใน ค.ศ. 2013 เมืองนี้มีประชากรโดยประมาณที่ 1,000,000 คน ถือกันว่าเป็นเมืองที่ศักดิ์สิทธิ์อันดับสามของชีอะฮ์ และเป็นศูนย์กลางทางจิตวิญญาณและอำนาจทางการเมืองของชีอะฮ์ในประเทศอิรัก เมืองนี้เป็นที่ตั้งของศาลเจ้าอะลี อิบน์ อะบีฏอลิบ
กัรบะลาอ์.
กัรบะลาอ์เป็นเมืองในประเทศอิรัก ที่เกิดเหตุการณ์ในวันอาชูรออ์ จุดสำคัญของเมืองนี้คือศาลเจ้า/สุสานผู้ที่มีส่วนเกี่ยวข้องกับฮุซัยน์ อิบน์ อะลี และศาลเจ้าอับบาส อิบน์ อะลี นอกจากนี้ ยังมีสุสานของลูกชายฮุซัยน์ (อะลี อักบัร) และสาวกในศาลเจ้านี้ด้วย
อัลกาซิมียะฮ์.
อัลกาซิมียะฮ์ตั้งอยู่ริมแม่น้ำไทกริส โดยมีศาลเจ้าของมูซา อัลกาซิม (อิหม่ามคนที่ 7 ของชีอะฮ์) และมุฮัมมัด อัลญะวาด (อิหม่ามคนที่ 9 ของชีอะฮ์)
ซามัรรออ์.
ซามัรรออ์เป็นเมืองที่อยู่ทางตอนเหนือของแบกแดด ซึ่งเป็นที่ฝังศพของอิหม่ามคนที่ 10 (อะลี อัลฮาดี) และอิหม่ามคนที่ 11 (ฮะซัน อัลอัสกะรี) ของชีอะฮ์
กระทรวงการต่างประเทศ (ญี่ปุ่น)
กระทรวงการต่างประเทศ  เป็นหน่วยงานภายใต้อำนาจบริหารของรัฐบาลญี่ปุ่น มีอำนาจหน้าที่ที่เกี่ยวกับนโยบายการต่างประเทศ และความสัมพันธ์ระหว่างประเทศ
ประวัติและภูมิหลัง.
กระทรวงนี้ก่อตั้งขึ้นตามมาตรา 3 วรรค 2 แห่งพระราชบัญญัติองค์กรรัฐบาลแห่งชาติ และพระราชบัญญัติจัดตั้งกระทรวงการต่างประเทศ โดยอ้างอิงจากพระราชบัญญัติดังกล่าว ภารกิจของกระทรวงการต่างประเทศคือ "การพัฒนาผลประโยชน์ของประเทศญี่ปุ่นและชาวญี่ปุ่น สนับสนุนการรักษาความสงบสุขและความปลอดภัยของสังคมระหว่างประเทศ สร้างสภาพแวดล้อมระหว่างประเทศที่ดี และพัฒนาความสัมพันธ์ระหว่างประเทศที่ดีอย่างต่อเนื่องและกระตือรือร้น"
ภายใต้รัฐธรรมนูญแห่งญี่ปุ่น พ.ศ. 2490 คณะรัฐมนตรีได้ให้การต่างประเทศเป็นความรับผิดชอบหลักโดยมีรัฐสภาเป็นผู้ควบคุมดูแล นายกรัฐมนตรีจำเป็นที่จะต้องจัดทำรายงานการต่างประเทศเป็นช่วง ๆ ต่อรัฐสภาที่ทั้งสภาสูงและสภาล่างต่างมีคณะกรรมาธิการการต่างประเทศเป็นคนตนเอง อาจมีการตั้งคณะกรรมาธิการเฉพาะกิจเพื่อปรึกษาหารือเรื่องที่มีความพิเศษจำเพาะ สมาชิกรัฐสภามีสิทธิ์ที่จะตั้งกระทู้ถามเกี่ยวกับนโยบายการต่างประเทศไปยังรัฐมนตรีว่าการกระทรวงการต่างประเทศและนายกรัฐมนตรี ตลอดจนสนธิสัญญาต่าง ๆ กับต่างประเทศต้องเห็นชอบโดยรัฐสภา ในฐานะจักรพรรดิซึ่งเป็นประมุขแห่งรัฐที่จะปฏิบัติพระราชกรณียกิจในพระราชพิธีการต้อนรับผู้แทนทางการทูต และเป็นผู้รับรองสนธิสัญญาต่างประเทศที่รัฐสภาเห็นชอบ
ในฐานะประธานแห่งอำนาจฝ่ายบริหารและบุคคลสำคัญในระบบการเมือง นายกรัฐมนตรีมีอำนาจในการบัญชาคำสั่งนโยบายการต่างประเทศที่สำคัญ รัฐมนตรีว่าการกระทรวงการต่างประเทศและสมาชิกคณะรัฐมนตรีทำหน้าที่เป็นหัวหน้าที่ปรึกษาด้านการวางแผนและดำเนินการนโยบายการต่างประเทศ โดยรัฐมนตรีจะมีผู้ช่วยรัฐมนตรีว่าการกระทรวงการต่างประเทศ สองคน ผู้ช่วยรัฐมนตรีฯ คนที่หนึ่งจะดูแลการบริหารงานซึ่งอยู่บนสุดในโครงสร้างของกระทรวงการต่างประเทศ ในฐานะข้าราชการชั้นสูง และผู้ช่วยรัฐมนตรีฯ คนที่สองจะดูแลการประสานงานทางการเมืองกับรัฐสภา ตำแหน่งอื่น ๆ ที่สำคัญในกระทรวงฯ เช่น เลขาธิการกระทรวงการต่างประเทศ ซึ่งมีกองที่ดูแลเรื่องกงสุล การย้ายถิ่นออก การสื่อสาร และภารกิจการแลกเปลี่ยนทางวัฒนธรรม และอธิบดีกรมต่าง ๆ ทั้งส่วนกระทรวงและส่วนภูมิภาค เป็นต้น
กระทรวงการต่างประเทศได้มีการสรรหาคณะทูตานุทูตพิเศษผ่านการสอบแข่งขัน และภายหลังจะได้รับการอบรมโดยสถาบันฝึกอบรมเจ้าหน้าที่การต่างประเทศ กรมสนธิสัญญามีหน้าที่ที่หลากหลาย ซึ่งมักจะดูแลและแก้ไขปัญหาทางนโยบายการต่างประเทศในเกือบทุกด้าน นอกจากนี้กรมวิเคราะห์ข้อมูล การวิจัย และวางแผนจะควบคุมงานวางแผนและตรวจสอบนโยบายการต่างประเทศอย่างครอบคลุม
เจ้าหน้าที่การต่างประเทศตั้งแต่ยุคเมจิจนถึงสงครามโลกครั้งที่สองจะได้รับการคุ้มครองในฐานะชนชั้นสูง ซึ่งจะต้องผ่านคุณสมบัติเบื้องต้นก่อนสงครามในการรับราชการเป็นเจ้าหน้าที่การต่างประเทศ เช่น มีฐานะทางสังคมที่ดี ครอบครัวมีความสัมพันธ์กับชนชั้นสูง และต้องจบจากมหาวิทยาลัยแห่งจักรพรรดิโตเกียว (มหาวิทยาลัยโตเกียวในปัจจุบัน) โดยหลังสงครามโลกครั้งที่สอง คุณสมบัติเหล่านี้ได้รับการปรับเปลี่ยนสืบเนื่องจากมาตรการปฏิรูปประชาธิปไตยในสมัยนั้น แต่เจ้าหน้าที่การต่างประเทศยังคงถือเป็นอาชีพที่ทรงเกียรติยศ ซึ่งเจ้าหน้าที่การต่างประเทศหลังสงครามโลกครั้งที่สองจะต้องผ่านการสอบเจ้าหน้าที่การต่างประเทศชั้นสูงก่อนที่จะเข้ารับราชการได้ ผู้สมัครที่ผ่านการสอบได้ส่วนใหญ่มักจะจบมาจากคณะนิติศาสตร์ มหาวิทยาลัยโตเกียวที่มีชื่อเสียง และในเกือบทุกการแต่งตั้งเอกอัคราชทูตตั้งแต่ช่วงปี พ.ศ. 2493 เป็นต้นมาจะกระทำผ่านนักการทูตผู้มีประสบการณ์สูง
การทูตในช่วงหลังสงครามโลกครั้งที่สองไม่ได้ถูกกระทรวงการต่างประเทศผูกขาดอำนาจเท่านั้น โดยพิจารณาจากความสัมพันธ์ทับซ้อนของปัจจัยทางเศรษฐกิจทางความสัมพันธ์ระหว่างประเทศ กระทรวงฯ ได้ทำงานอย่างใกล้ชิดกับกระทรวงการคลังในกิจการที่เกี่ยวข้องกับภาษีและพิกัดอัตราศุลกากร การเงินระหว่างประเทศ และการให้ความช่วยเหลือการต่างประเทศ ทั้งนี้ยังได้รับความร่วมมือจากกระทรวงเศรษฐกิจ การค้า และอุตสาหกรรมในการควบคุมดูแลการส่งออกและนำเข้า และการให้คำปรึกษาด้านการนำเข้าผลผลิตทางการเกษตรและสิทธิในเขตพื้นที่การประมงจากกระทรวงเกษตร ป่าไม้ และประมง นอกจากนี้กระทรวงการต่างประเทศยังได้ปรึกษาหารือกับหน่วยงานอื่น ๆ เช่น กระทรวงป้องกันประเทศ คณะกรรมการการค้ายุติธรรม ธนาคารเพื่อการนำเข้าและส่งออก องค์กรการค้านอกประเทศ กองทุนความร่วมมือทางเศรษฐกิจโพ้นทะเล และสำนักงานความร่วมมือทางเทคนิคโพ้นทะเล
ในปัญหาต่าง ๆ ที่ส่งผลกระทบต่อกิจกรรมทางเศรษฐกิจต่างประเทศของประเทศและความสัมพันธ์ทางการทูต กระทรวงการต่างประเทศ กระทรวงเศรษฐกิจ การค้า และอุตสาหกรรม และกระทรวงการคลังจะทำงานร่วมกันให้การนำเข้าสินค้านั้นมีความเสรีมากขึ้น แต่อย่างไรก็ตามกระทรวงเกษตร ป่าไม้ และประมงมักจะยืนหยัดในลัทธิคุ้มครองเสียมากกว่าเนื่องจากได้รับแรงกดดันมากมายจากกลุ่มผลประโยชน์พิเศษ
ความสัมพันธ์ในการต่างประเทศมีความสำคัญต่อในทุกด้านของชีวิตความเป็นอยู่ของประชาชนชาวญี่ปุ่นในช่วงหลังสงครามโลกครั้งที่สอง ความซับซ้อนของหน่วยงานที่เกี่ยวกับการต่างประเทศเป็นสาเหตุที่ก่อให้เกิดความสับสนและความไร้สมรรถภาพในการขับเคลื่อนนโยบายการต่างประเทศ อย่างไรก็ตามผู้นำและนักวางนโยบายในช่วงยุคหลังสงครามเริ่มที่จะเป็นบทบาทสำคัญในการตัดสินใจของรัฐบาล และเมื่อปัญหานโยบายการต่างประเทศในทัศนคติของประชาชนเปลี่ยนแปลงไปในทิศทางที่ดีขึ้น ก็จะก่อให้เกิดสัญญาณว่าการดำเนินกิจการในการต่างประเทศจะสามารถทำได้ตามพื้นฐานของมติมหาชนที่มั่นคง
หนังสือทูตปกน้ำเงิน.
หนังสือทูตปกน้ำเงิน  เป็นรายงานประจำปีที่จัดทำโดยกระทรวงการต่างประเทศ ซึ่งจะสรุปนโยบายการต่างประเทศและประเมินแนวโน้มการเมืองต่างประเทศ หนังสือปกน้ำเงินเผยแพร่ครั้งแรกในปี พ.ศ. 2500 รายงานดังกล่าวอาจสร้างความไม่พอใจจากต่างประเทศกับนโยบายการต่างประเทศญี่ปุ่น เช่น การละเลยวลี "ประเทศเกาหลีใต้เป็นเพื่อนบ้านคนสำคัญของเรา" และเพิ่มประโยคอย่าง "อาชีพในประเทศเกาหลีใต้บนเกาะเล็กเลียนคอร์ตผิดกฎหมาย" ในหนังสือปกน้ำเงินปี พ.ศ. 2561 ได้สร้างการโต้เถียงกับรัฐบาลเกาหลีใต้อย่างเห็นได้ชัด
Neotanaidae
Neotanaidae เป็นสกุลของ Copepod ที่อยู่ในวงศ์ Tanaidacea.
Neocytherideididae
Neocytherideididae เป็นสกุลของ Copepod ที่อยู่ในวงศ์ Podocopida.
Nematocarcinidae
Nematocarcinidae เป็นสกุลของ Copepod ที่อยู่ในวงศ์Decapoda.
Nanaspididae
Nanaspididae เป็นสกุลของ Copepod ที่อยู่ในวงศ์ Siphonostomatoida.
Myicolidae
Myicolidae เป็นสกุลของ Copepod ที่อยู่ในวงศ์ Cyclopoida.
Misophriidae
Misophriidae เป็นสกุลของ Copepod ที่อยู่ในวงศ์ Misophrioida.
Mimonectidae
Mimonectidae เป็นสกุลของ Copepod ที่อยู่ในวงศ์ Amphipoda.
Micropontiidae
Micropontiidae เป็นสกุลของ Copepod ที่อยู่ในวงศ์ Siphonostomatoida.
Metidae
Metidae เป็นสกุลของ Copepod ที่อยู่ในวงศ์ Harpacticoida.
Saccopsidae
Saccopsidae เป็นสกุลของ Copepod ที่อยู่ในวงศ์ Cyclopoida.
วัดคีรีวันต์
วัดคีรีวันต์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลปากช่อง อำเภอปากช่อง จังหวัดนครราชสีมา
วัดคีรีวันต์ เดิมชื่อ วัดบ้านปากช่อง ตั้งเมื่อ พ.ศ. 2477 ได้รับพระราชทานวิสุงคามสีมา เมื่อ พ.ศ. 2484 แต่เดิมเป็นสำนักสงฆ์ที่ตั้งอยู่ระหว่างช่วงเขาดงพญาไฟ (เย็น) ครั้นต่อมาได้มีการจับจองที่ดินกันมากขึ้น จึงมีการยกที่ดินให้เป็นที่พำนักสงฆ์ขึ้นเพื่อสะดวกในการทำบุญ วัดได้สร้างถาวรวัตถุมาตามลำดับ โดยมีพระคณาจารย์จากถิ่นต่าง ๆ ธุดงค์มาบ้าง และมาเยี่ยมบ้าง แล้วเข้าพักอาศัยอยู่ชั่วคราว เพื่อมาอบรมศีลธรรมแก่ญาติโยม หรือ มารักษาปัดเป่าโรคภัยไข้เจ็บแก่ญาติโยมบ้าง ตามที่ญาติโยมได้อาราธนานิมนต์
จน พ.ศ. 2480 มีพระภิกษุสามเณรมาอยู่จำพรรษามากขึ้น ชาวบ้านได้นิมนต์พระอาจารย์มล (ท่านพระครูวิมลคีรีเขต) จากจังหวัดร้อยเอ็ด มาอยู่จำพรรษา มีการปลูกสร้างกุฏิสงฆ์ขึ้นตามที่เห็นอยู่ขณะนี้ ตลอดถึงสร้างอุโบสถไม้ขึ้นอีก 1 หลัง ครอบครัวนายผิวและนางผง ได้มีจิตศรัทธายกให้เป็นที่ธรณีสงฆ์ เนื้อที่ 14 ไร่ 1 งาน 326 ตารางวา วัดได้รับพระราชทานวิสุงคามสีมาครั้งหลังเมื่อวันที่ 11 พฤศจิกายน พ.ศ. 2562
Megacalanidae
Megacalanidae เป็นสกุลของ Copepod ที่อยู่ในวงศ์ Calanoida.
Macrochironidae